b'\n_START_ARTICLE_\nEmperador de la Xina\n_START_PARAGRAPH_\nL\'emperador (xin\xc3\xa8s:\xe7\x9a\x87\xe5\xb8\x9d, pinyin: hu\xc3\xa1ngd\xc3\xac) de la Xina era el cap de govern i el cap d\'estat de la Xina des de la dinastia Qin (any 221 aC), fins a la caiguda de la dinastia Qing el 1911. Els caps de govern anteriors a la dinastia Qin eren denominats wang (\xe7\x8e\x8b w\xc3\xa1ng, "rei"). Abans del primer emperador Qin Shi Huang, els car\xc3\xa0cters huang ("rei d\xc3\xa9u") i di ("rei savi") es van usar separadament i mai consecutivament (vegeu Tres augustos i cinc emperadors). Despr\xc3\xa9s de la dinastia Han, huangdi es va abreujar huang o di perdent cada un dels car\xc3\xa0cters separadament el significat que tenien abans de la dinastia Qin.\n_START_SECTION_\nSituaci\xc3\xb3 i poder\n_START_PARAGRAPH_\nA partir de la dinastia Qin a l\'Emperador se li va atorgar formalment el t\xc3\xadtol de Fill del Cel ((\xe5\xa4\xa9\xe5\xad\x90, Ti\xc4\x81nzi) i, com a hereu i representant d\'aquest a la terra, tenia poder absolut sobre tots els assumptes, sense importar la magnitud d\'aquests, que succe\xc3\xafssin sota el cel. La paraula de l\'Emperador i les seves directives eren considerades Decrets Sagrats (\xe8\x81\x96\xe6\x97\xa8, \xe5\x9c\xa3\xe6\x97\xa8, sh\xc3\xa8ng zh\xc7\x90). En teoria, les ordres de l\'Emperador eren seguides amb obedi\xc3\xa8ncia absoluta i immediata. L\'emperador, era vist com un \xc3\xa9sser superior a la gent comuna, als nobles i als altres membres de la fam\xc3\xadlia reial. Qualsevol conversa que an\xc3\xa9s dirigida a l\'Emperador havia de ser en to formal i els seus interlocutors, inclosos els seus familiars m\xc3\xa9s propers, havien d\'humiliar-se davant d\'ell._NEWLINE_A la pr\xc3\xa0ctica, el seu poder va variar d\'un emperador a l\'altre i d\'una dinastia a l\'altra. Molts emperadors van regnar com a monarques absoluts de manera tir\xc3\xa0nica, com ara Qin Shi Huang. Emper\xc3\xb2, sota el regnat d\'altres, l\'emperadriu, els oficials de la cort, els eunucs i la noblesa van arribar a tenir m\xc3\xa9s poder que el mateix Emperador, com va succeir durant els regnats de Wanli, de la dinastia Ming i de Guangxu, de la dinastia Qing).\n_START_SECTION_\nHer\xc3\xa8ncia i successi\xc3\xb3\n_START_PARAGRAPH_\nEl t\xc3\xadtol d\'emperador es transmetia de pare a fill. Per convenci\xc3\xb3, durant la majoria de les dinasties han, el "primog\xc3\xa8nit de l\'Emperadriu" (\xe5\xab\xa1\xe9\x95\xbf\xe5\xad\x90, \xe5\xab\xa1\xe9\x95\xb7\xe5\xad\x90, Di ch\xc3\xa1ngz\xc7\x90) estava destinat a heretar el tron de l\'emperador. Si l\'Emperadriu no tenia descend\xc3\xa8ncia podia adoptar un nen que seria l\'hereu (en realitat tots els fills de l\'Emperador eren considerats fills de l\'Emperadriu sense importar qui era la mare biol\xc3\xb2gica)._NEWLINE_En algunes dinasties es va disputar el dret de successi\xc3\xb3 i, com que l\'Emperador normalment tenia una gran quantitat de fills, amb freq\xc3\xbc\xc3\xa8ncia hi va haver guerres entre els fills de l\'emperador mort. Per evitar aquests conflictes, l\'Emperador podia designar un pr\xc3\xadncep hereu (\xe5\xa4\xaa\xe5\xad\x90, T\xc3\xa0izi) abans de la seva mort. Aquest t\xc3\xadtol no va aconseguir resoldre sempre els conflictes al si de les fam\xc3\xadlies reials, ja que l\'enveja i la falta de confian\xc3\xa7a portaven amb freq\xc3\xbc\xc3\xa8ncia als aspirants al tron a planejar l\'assassinat dels seus germans o del mateix emperador, per la qual cosa la successi\xc3\xb3 pac\xc3\xadfica no estava garantida. Alguns emperadors, com ara Kangxi, van abolir el t\xc3\xadtol de pr\xc3\xadncep hereu i el van substituir pel sistema d\'escriure el nom de l\'hereu dins d\'una capsa, la qual romania tancada fins a la seva mort._NEWLINE_A difer\xc3\xa8ncia de l\'Emperador del Jap\xc3\xb3, la filosofia pol\xc3\xadtica dels xinesos (veure Mandat del Cel) permetia canviar de dinastia i l\'Emperador podia ser suplantat per un l\xc3\xadder rebel. Un bon exemple d\'aix\xc3\xb2 va ser el primer Emperador de la dinastia Ming, Zhu Yuanzhang, de l\'era Hongwu, i Hong Xiuquan, l\xc3\xadder de la Rebel\xc2\xb7li\xc3\xb3 dels Taiping, qui va manar amb el t\xc3\xadtol de Rei Celestial . Com que l\'Emperador normalment tenia molts fills de sexe mascul\xc3\xad, no era com\xc3\xba que una dona ascend\xc3\xads el tron. Tan sols l\'Emperadriu Wu de la dinastia Tang va arribar a ser sobirana total de forma legal. Moltes dones, tanmateix, van exercir de l\xc3\xadders de facto especialment en el cas de les emperadrius v\xc3\xaddues. Dos exemples d\'aix\xc3\xb2 van ser l\'Emperadriu Cixi, mare de l\'Emperador Tongzhi i mare adoptiva de l\'Emperador Guangxu, que va governar la Xina durant 47 anys, de 1861 a 1908 i l\'Emperadriu L\xc3\xbc de la dinastia Han.\n_START_SECTION_\nT\xc3\xadtols, noms i formes de tractament\n_START_PARAGRAPH_\nAt\xc3\xa8s que l\'Emperador tenia la posici\xc3\xb3 pol\xc3\xadtica m\xc3\xa9s alta de l\'Estat, tots els seus s\xc3\xbabdits havien de mostrar el m\xc3\xa0xim respecte possible en la seva pres\xc3\xa8ncia, tant en converses com en altres aspectes. Es considerava un delicte que una persona es compar\xc3\xa9s amb l\'Emperador durant una conversa amb ell. Era tab\xc3\xba que una persona es refer\xc3\xads a l\'Emperador usant el seu nom; aix\xc3\xb2 inclo\xc3\xafa la seva pr\xc3\xb2pia mare, que havia d\'usar Huangdi (Emperador), o Er (fill). Mai no se li podia parlar de forma personal i ell mateix, davant els seus s\xc3\xbabdits, utilitzava per referir-se a la seva persona el t\xc3\xadtol Zhen (\xe6\x9c\x95, zh\xc3\xa8n, "Nosaltres")._NEWLINE_Qualsevol persona parlant amb l\'Emperador havia d\'anomenar-lo Bixia (\xe9\x99\x9b\xe4\xb8\x8b, B\xc3\xacxi\xc3\xa0, "La seva Majestat Imperial"), Huang Shang (\xe7\x9a\x87\xe4\xb8\x8a, Hu\xc3\xa1ng sh\xc3\xa0ng, "Emperador de Dalt" o "Emperador Majestat"), Wan Sui (\xe8\x90\xac\xe6\xad\xb2, \xe4\xb8\x87\xe5\xb2\x81, W\xc3\xa0nsu\xc3\xac, "Llarga Vida", literalment "Deu mil anys") o Sheng Shang (\xe8\x81\x96\xe4\xb8\x8a, \xe5\x9c\xa3\xe4\xb8\x8a, "\xc3\x89sser Div\xc3\xad de Dalt" o "La seva Santa Majestat"). Els s\xc3\xbabdits de l\'Emperador normalment es referien a ell com a Wan Sui Ye (\xe8\x90\xac\xe6\xad\xb2\xe7\x88\xba, \xe4\xb8\x87\xe5\xb2\x81\xe7\x88\xb7, "Senyor dels deu mil anys"). A difer\xc3\xa8ncia de la manera en qu\xc3\xa8 els occidentals es referiren als seus monarques, usant el nom del seu regnat (per exemple Felip II) o el nom m\xc3\xa9s el t\xc3\xadtol (Reina Isabel), a l\'Emperador els seus s\xc3\xbabdits l\'anomenaven amb el t\xc3\xadtol Huangdi Bixia (\xe7\x9a\x87\xe5\xb8\x9d\xe9\x99\x9b\xe4\xb8\x8b, "La seva majestat l\'Emperador") o Dangjin Huangshang (\xe5\xbd\x93\xe4\xbb\x8a\xe7\x9a\x87\xe4\xb8\x8a, "La seva Majestat Imperial Actual") quan es referien a ell en tercera persona._NEWLINE_L\'emperador regnava amb un t\xc3\xadtol de regnat (\xe5\xb9\xb4\xe5\x8f\xb7, \xe5\xb9\xb4\xe8\x99\x9f, ni\xc3\xa1n h\xc3\xa0o). Fins i tot la dinastia Ming podia canviar aquest t\xc3\xadtol diverses vegades durant el seu regnat. Durant les dinasties Ming i Qing els emperadors van adoptar un sol t\xc3\xadtol per a tot el seu regnat. En les primeres dinasties se\'ls assignava un Nom de Temple (\xe5\xba\x99\xe5\x8f\xb7, \xe5\xbb\x9f\xe8\x99\x9f, mi\xc3\xa0o h\xc3\xa0o) despr\xc3\xa9s de morir. A tots els emperadors se\'ls atorgava un nom p\xc3\xb2stum (\xe8\xb0\xa5\xe5\x8f\xb7, \xe8\xac\x9a\xe8\x99\x9f, sh\xc3\xac h\xc3\xa0o) que de vegades es combinava amb el Nom de Temple, com per exemple Emperador Shengzu Ren (\xe5\x9c\xa3\xe7\xa5\x96\xe4\xbb\x81\xe7\x9a\x87\xe5\xb8\x9d), que \xc3\xa9s com es va con\xc3\xa8ixer l\'Emperador Kangxi despr\xc3\xa9s de la seva mort. El t\xc3\xadtol de Daxing Huangdi\' (\xe5\xa4\xa7\xe8\xa1\x8c\xe7\x9a\x87\xe5\xb8\x9d, d\xc3\xa0 x\xc3\xadng hu\xc3\xa1ngd\xc3\xac) s\'usava per als emperadors que acabaven de morir. La mort de l\'Emperador es denominava Jiabeng (\xe9\xa9\xbe\xe5\xb4\xa9, \xe9\xa7\x95\xe5\xb4\xa9, ji\xc3\xa0 b\xc4\x93ng) que vol dir literalment "col\xc2\xb7lapsar-se".'